NORAKSTS

|  |  |
| --- | --- |
| 23.11.2023. | Nr.12/7 |

###### DALĪBA PROJEKTĀ “JAUNUZŅĒMUMI (START–UP) SAULES ENERGOKOPIENĀM”

**Atklāti balsojot: PAR – 14** (A.Rāviņš, R.Vectirāne, V.Ļevčenoks, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

INTERREG Baltijas jūras reģiona programmas ietvaros apstiprināts projekts “Jaunuzņēmumi (Start-up) saules energokopienām” (*StartSun*) (turpmāk – Projekts), kura mērķis ir pārvarēt energokopienu darbības uzsākšanas barjeru, izstrādājot katrai Projekta partnervalstij pielāgotas energokopienas darbības uzsākšanas dokumentu paketes un, balstoties uz savstarpējo sadarbību un partneru pieredzi, nodibināt pilotenergokopienas Zviedrijā, Latvijā, Igaunijā un Somijā, tādējādi veicinot energokopienu darbības uzsākšanu Baltijas jūras reģionā un valstu pāreju uz tīru enerģiju.

Projekta vadošais partneris ir Austrumgotlandes administratīvā pārvalde Zviedrijā un sadarbības partneru vidū ir biedrība “Zemgales reģionālā enerģētikas aģentūra” (turpmāk – ZREA), Jelgavas valstspilsētas pašvaldība, Jēkabpils novada pašvaldība, kuras ir ZREA biedri.

Saskaņā ar ZREA valdes 2018. gada 1. februārī pieņemto lēmumu, projektos, kur nepieciešams līdzfinansējums, projekta līdzfinansējumu nodrošina ZREA biedrs, kura interesēs ir šis projekts, bet priekšfinansējumu nodrošina no ZREA kopējā budžeta.

2023. gada 22. martā ZREA valde pieņēma lēmumu atbalstīt ZREA dalību projektā “Jaunuzņēmumi (Start-up) saules energokopienām” (*StartSun*) un nodrošināt nepieciešamo priekšfinansējumu, kā arī Jelgavas valstspilsētas pašvaldībai nodrošināt 5% (no kopējiem 20%) ZREA Projekta aktivitāšu līdzfinansējuma. Saskaņā ar ZREA valdes 2023. gada 26. septembra lēmumu, ņemot vērā Projekta vērtēšanas procesā veiktos precizējumus Projekta finansējuma apmērā, tika nolemts atbalstīt Projekta precizēto līdzfinansējuma apmēru – paredzot, ka Jelgavas valstspilsētas pašvaldība līdzfinansē ZREA Projekta aktivitātes 5% jeb 12 540,28 *euro* (divpadsmit tūkstoši pieci simti četrdesmit *euro* un 28 centi) apmērā.

Saskaņā ar Pašvaldību likuma 4.panta pirmās daļas 22.punktu un ņemot vērā iepriekš minēto,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atļaut Jelgavas valstspilsētas pašvaldības iestādei “Centrālā pārvalde” piedalīties kā partnerim projekta “Jaunuzņēmumi (Start-up) saules energokopienām” (StartSun) (turpmāk – Projekts) īstenošanā, kur Jelgavas valstspilsētas pašvaldības aktivitātēm plānotā Projekta budžeta daļa ir 187 872,98 *euro*, t.sk. INTERREG Baltijas jūras reģiona programmas finansējums ir 150 298,38 *euro* (80%) un Jelgavas valstspilsētas pašvaldības līdzfinansējums ir 37 574,60 *euro* (20%).
2. Jelgavas valstspilsētas pašvaldības iestādes “Centrālā pārvalde” Finanšu departamentam iekļaut pašvaldības budžetā Jelgavas valstspilsētas pašvaldības Projekta aktivitāšu īstenošanai nepieciešamo priekšfinansējumu un līdzfinansējumu 52 605,00 *euro* (piecdesmit divi tūkstoši seši simti pieci *euro* un 00 centi) apmērā šādā sadalījumā:

2.1. 2024. gadā – 21 042,00 *euro* (divdesmit viens tūkstotis četrdesmit divi *euro* un 00 centi);

2.2. 2025. gadā – 26 302,00 *euro* (divdesmit seši tūkstoši trīs simti divi *euro* un 00 centi);

2.3. 2026. gadā – 5 261,00 *euro* (pieci tūkstoši divi simti sešdesmit viens *euro* un 00 centi).

1. Jelgavas valstspilsētas pašvaldības iestādes “Centrālā pārvalde” Finanšu departamentam iekļaut Jelgavas valstspilsētas pašvaldības 2024. gada budžetā finansējumu 12 540,28 *euro* (divpadsmit tūkstoši pieci simti četrdesmit *euro* un 28 centi) apmērā biedrības “Zemgales reģionālā enerģētikas aģentūra” Projekta aktivitāšu īstenošanas daļējai līdzfinansēšanai.
2. Pilnvarot Jelgavas valstspilsētas pašvaldības izpilddirektoru parakstīt visus ar Projekta īstenošanu saistītos dokumentus, kā arī veikt visas nepieciešamās darbības Projekta īstenošanai.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 24. novembrī